Τροποποιημένη πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την προώθηση της χρήσης βιοκαυσίμων στις μεταφορές (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

A. Αρχές

1. Τον Νοέμβριο του 2001, η Επιτροπή υπέβαλε πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την προώθηση της χρήσης βιοκαυσίμων στις μεταφορές (COM(2001)547 τελικό - 2001/0265(COD)), στο πλαίσιο της διαδικασίας συναπόφασης που προβλέπεται στο άρθρο 251 της συνθήκης για την ίδρυση της Ευρωπαϊκής Κοινότητας.

2. Στις 4 Ιουλίου 2002, το Ευρωπαϊκό Κοινοβούλιο ενέκρινε σειρά τροπολογιών σε πρώτη ανάγνωση. Η Επιτροπή διατύπωσε τότε τη θέση της για καθεμιά από αυτές, υποδεικνύοντας όσες αποδεχόταν ως είχαν, όσες αποδεχόταν επί της αρχής ή/και αναδιατυπωμένες, όσες αποδεχόταν εν μέρει και όσες δεν έκανε δεκτές.

3. Με βάση τα παραπάνω, η Επιτροπή υποβάλλει την παρούσα τροποποιημένη πρόταση.

4. Η Επιτροπή επέφερε τροπολογίες τριών τύπων με τις κάτωθι αιτιολογίες.

Πρώτον, ήδη από την πρώτη ανάγνωση το Ευρωπαϊκό Κοινοβούλιο έκανε δεκτό αριθμό νέων διατάξεων ως είχαν. Πρόκειται για τροπολογίες που εξυπηρετούν τη βελτίωση ορισμών ή τη διασάφηση, περαιτέρω επεξεργασία και επεξήγηση σημείων μέσα στην πρόταση.

Δεύτερον, η Επιτροπή έκανε δεκτές ορισμένες τροπολογίες επί της αρχής, αν και με κάποιες ελάσσονες αναδιατυπώσεις, ώστε να υπάρχει π.χ. μεγαλύτερη συνάφεια με άλλα μέρη της πρότασης ή για να διευκρινιστούν περισσότερο ορισμένες προϋποθέσεις, οριακές τιμές ή εξαιρέσεις.

Τρίτον, η Επιτροπή αποδέχτηκε κάποια τμήματα τροπολογιών από την πρώτη ανάγνωση του Κοινοβουλίου, όταν και όπου τα συγκεκριμένα αυτά τμήματα κρίθηκε ότι ανταποκρίνονται στον σκοπό της πρότασης και παρέχουν προστιθέμενη αξία, πράγμα που δεν ίσχυε για την τροπολογία στο σύνολό της.

Τέλος, η Επιτροπή επέφερε κάποιες τροποποιήσεις συντακτικού χαρακτήρα με βάση τις κατευθυντήριες της διοργανικής συμφωνίας.

B. Παρατηρήσεις επί των τροπολογιών που έγιναν δεκτές

Αιτιολογικές σκέψεις

Αιτιολογική σκέψη 3

Η νέα αυτή αιτιολογική σκέψη τονίζει τη χρήση δευτερογενούς βιομάζας και την παράλληλη παραγωγή φυτικών πρωτεϊνών.

Αιτιολογική σκέψη 4

Η τροπολογία αυτή αναφέρεται στη διεύρυνση.

Αιτιολογική σκέψη 5

Στη νέα αυτή αιτιολογική σκέψη γίνεται μνεία της λευκής βίβλου για τις μεταφορές και τονίζεται η σημασία της χρήσης εναλλακτικών καυσίμων, όπως είναι τα βιοκαύσιμα.

Αιτιολογική σκέψη 7

Η τροπολογία αυτή συμβαδίζει με την ανακοίνωση για τα εναλλακτικά καύσιμα.

Αιτιολογική σκέψη 8

Η νέα αυτή αιτιολογική σκέψη αναφέρεται στα μείγματα βιοκαυσίμου και στην ομαλή ενσωμάτωση των βιοκαυσίμων στην αγορά των καυσίμων.

Αιτιολογική σκέψη 9

Με τη νέα αυτή αιτιολογική σκέψη γίνεται ευνοϊκά δεκτή μια στροφή της έρευνας προς τα βιοκαύσιμα.

Αιτιολογική σκέψη 10

Η νέα αυτή αιτιολογική σκέψη παρέχει χρήσιμες πληροφορίες στον πελάτη.

Αιτιολογική σκέψη 11

Η νέα αυτή αιτιολογική σκέψη αναφέρεται ειδικότερα στη μελλοντική ανάπτυξη της εναλλακτικής λύσης του υδρογόνου, και ευθυγραμμίζεται με την ανακοίνωση για τα εναλλακτικά καύσιμα.

Αιτιολογική σκέψη 12

Η νέα αυτή αιτιολογική σκέψη υπενθυμίζει ότι μια ερευνητική πολιτική πρέπει να συμβάλλει στη συμβατότητα βιοκαυσίμων και υδρογόνου.

Αιτιολογική σκέψη 13

Η νέα αυτή αιτιολογική σκέψη - της οποίας το κείμενο αναδιατυπώθηκε - αφορά τα πρότυπα για τα βιοκαύσιμα, και συνδυάζει με ικανοποιητικό τρόπο τις απαιτήσεις για την ποιότητα με έναν εύλογο βαθμό ευελιξίας σε μια καινούργια αγορά.

Αιτιολογική σκέψη 14

Η νέα αυτή αιτιολογική σκέψη υποστηρίζει εναρμονισμένα πρότυπα, και πιο συγκεκριμένα για τη βιοαιθανόλη και το βιοντίζελ.

Αιτιολογική σκέψη 15

Η τροπολογία αυτή - που γίνεται εν μέρει δεκτή - αφορά τη συμβολή των βιοκαυσίμων στην πολυλειτουργικότητα της γεωργίας.

Αιτιολογική σκέψη 17

Η νέα αυτή αιτιολογική σκέψη αφορά τους στόχους που τίθενται στην πράσινη βίβλο της Επιτροπής για την ασφάλεια του εφοδιασμού, και ευθυγραμμίζεται με την ανακοίνωση για τα εναλλακτικά καύσιμα.

Αιτιολογική σκέψη 18

Η νέα αυτή αιτιολογική σκέψη διευκρινίζει ότι τα εναλλακτικά καύσιμα πρέπει να εξαπλωθούν περισσότερο για να επιτύχουν διείσδυση στην αγορά.

Αιτιολογική σκέψη 19

Η τροπολογία αυτή συμπληρώνει το ψήφισμα του Ευρωπαϊκού Κοινοβουλίου.

Αιτιολογική σκέψη 20

Η τροπολογία σίτοι υποδηλώνει πιθανή διεύρυνση εμπλεκόμενων παραγόντων.

Αιτιολογική σκέψη 22

Η νέα αυτή αιτιολογική σκέψη αναφέρεται στην ομαλή ενσωμάτωση των βιοκαυσίμων.

Αιτιολογική σκέψη 24

Η νέα αυτή αιτιολογική σκέψη - της οποίας το κείμενο αναδιατυπώθηκε - υποστηρίζει την έρευνα σχετικά με την αειφόρο χρησιμοποίηση των βιοκαυσίμων.

Αιτιολογική σκέψη 25

Η νέα αυτή αιτιολογική σκέψη διευκρινίζει και υποστηρίζει το άρθρο 4 παράγραφος 3 της πρότασης.

Αιτιολογική σκέψη 26

Στην τροπολογία αυτή - που έγινε εν μέρει δεκτή - γίνεται λόγος για διάφορα βιοκαύσιμα και άλλα εναλλακτικά καύσιμα. Αυτοί οι τύποι καυσίμων είχαν ήδη συμπεριληφθεί στον γενικό ορισμό της βιομάζας.

Αιτιολογική σκέψη 27

Η νέα αυτή αιτιολογική σκέψη συμβάλλει στην ανάπτυξη των βιοκαυσίμων αφού προβλέπει διατάξεις για την ανάπτυξη ενδεδειγμένων προτύπων για την ποιότητα.

Αιτιολογική σκέψη 28

Η νέα αυτή αιτιολογική σκέψη συμβάλλει στη συνάφεια των εθνικών πολιτικών.

Αιτιολογική σκέψη 29

Η νέα αυτή αιτιολογική σκέψη προωθεί τη σαφή ενημέρωση των πελατών.

Αιτιολογική σκέψη 30

Η νέα αυτή αιτιολογική σκέψη θέτει εκ νέου το ζήτημα της δημιουργίας μιας νέας γεωργικής αγοράς.

Άρθρα

Άρθρο 2

Σημείο 2

Τροποποίηση συντακτικού χαρακτήρα για λόγους ανταπόκρισης προς την τροποποίηση στο μέρος Α του παραρτήματος.

Άρθρο 3

Σημείο 2

Η τροπολογία αυτή εισάγει ένα σύστημα υποβολής εκθέσεων των κρατών μελών προς την Επιτροπή σχετικά με τις περιβαλλοντικές επιπτώσεις και το κόστος, και ευθυγραμμίζεται με τη συμφωνία που επιτεύχθηκε στο συμβούλιο ενέργειας.

Σημείο 3

Το νέο αυτό κείμενο - ελαφρώς αναδιατυπωμένο - υποστηρίζει την τεχνική εξέλιξη των βιοκαυσίμων και τονίζει τη σημασία μιας συνεπούς εθνικής πολιτικής.

Σημείο 4 - υπό a)

Η τροπολογία αυτή θέτει εκ νέου το ζήτημα των υπαρχόντων μειγμάτων βιοκαυσίμου υψηλής αναλογίας σε βιοκαύσιμο.

Σημείο 6

Το νέο αυτό σημείο θέτει προτεραιότητα στην προώθηση των βιοκαυσίμων στα συγκοινωνιακά μέσα και ευθυγραμμίζεται με την κοινοτική πολιτική μεταφορών.

Σημείο 7

Το νέο αυτό σημείο δίνει προτεραιότητα στην προώθηση των βιοκαυσίμων κατά τρόπο ώστε το προκύπτον περιβαλλοντικό ισοζύγιο να είναι ικανοποιητικό, και ευθυγραμμίζεται με την πολιτική της Κοινότητας για προώθηση των βιοκαυσίμων και ενσωμάτωση του περιβαλλοντικού προβληματισμού.

Άρθρο 4

Σημείο 1

Η τροπολογία αυτή προσδιορίζει και διευκρινίζει ακόμη περισσότερο το σύστημα υποβολής εκθέσεων των κρατών μελών προς την Επιτροπή. επίσης, προσδιορίζει ημερομηνία για την υποβολή της πρώτης έκθεσης.

Σημείο 2

Το νέο αυτό σημείο αναφέρεται στην ενημέρωση των καταναλωτών ως προς τις δυνατότητες χρήσης των βιοκαυσίμων.

Σημείο 3

Η τροπολογία αυτή διευκρινίζει διάφορες πτυχές σχετικά με την έκθεση αξιολόγησης που προβλέπεται να δημοσιεύει ανά διετία η Επιτροπή και λειτουργεί ως έναυσμα περιβαλλοντικού προβληματισμού, πράγμα που συμβαδίζει με την προώθηση των βιοκαυσίμων και την ενσωμάτωση του περιβαλλοντικού προβληματισμού.

Σημείο 4

Το νέο αυτό σημείο εισάγει τη συμμόρφωση των τελικών προϊόντων βιοντίζελ που προορίζονται για καύσιμα με το πρότυπο pr EN 14214 και ευθυγραμμίζεται με τα ισχύοντα ευρωπαϊκά πρότυπα.

Άρθρο 5

Εδάφιο 3

Με το νέο αυτό εδάφιο τονίζεται η σημασία των περιβαλλοντικών κριτηρίων.

Εδάφια 4 και 5

Τα δύο νέα αυτά εδάφια εισάγουν μια μεταβατική περίοδο (υπό ειδικούς όρους) διετούς το πολύ διάρκειας για κράτη μέλη με ειδικά προβλήματα.

Παραρτήματα

Μέρος A -τίτλος

Η τροπολογία αυτή δείχνει ότι ο πίνακας του παραρτήματος Α δεν είναι οριστικός.

Μέρος A - ορισμός του βιοντίζελ

Εδώ περιγράφεται μέρος του ορισμού του βιοντίζελ και γίνεται διευκρίνιση σχετικά με τα πρότυπα.

Μέρος A - ορισμός του βιοϋδρογόνου

Καθώς δεν είναι οριστικός, ο πίνακας του παραρτήματος Α αφήνει τη δυνατότητα να προστεθεί νέος ορισμός. Η προσθήκη του ορισμού συμβαδίζει με τις απόψεις που εκφράζονται στην ανακοίνωση της Επιτροπής για τα εναλλακτικά καύσιμα.

Μέρος B - πίνακας

Η τελευταία στήλη του πίνακα με τα ποσοστά ανάμειξης έχει αφαιρεθεί, και το άρθρο 3 έχει προσαρμοστεί αναλόγως.

2001/0265 (COD)

Τροποποιημένη πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την προώθηση της χρήσης βιοκαυσίμων στις μεταφορές

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη περί ιδρύσεως της Ευρωπαϊκής Κοινότητας, και ιδίως το άρθρο 175,

την πρόταση της Επιτροπής [1],

[1] ΕΕ C [...], [...], σ. [...]

τη γνώμη της Οικονομικής και Κοινωνικής Επιτροπής [2],

[2] ΕΕ C [...], [...], σ. [...]

τη γνώμη της Επιτροπής των Περιφερειών [3],

[3] ΕΕ C [...], [...], σ. [...]

Αποφασίζοντας σύμφωνα με τη διαδικασία του άρθρου 251 της συνθήκης [4],

[4] ΕΕ C [...], [...], σ. [...]

Εκτιμώντας τα εξής:

1) Στις 15 και 16 Ιουνίου 2001, το Ευρωπαϊκό Συμβούλιο του Γκέτεμποργκ ενέκρινε μια κοινοτική στρατηγική για την αειφόρο ανάπτυξη, που συνίσταται σε μια σειρά μέτρων μεταξύ των οποίων η ανάπτυξη των βιοκαυσίμων.

(2) Οι φυσικοί πόροι, και η συνετή και ορθολογική χρησιμοποίησή τους κατά την έννοια του άρθρου 174 παράγραφος 1 της συνθήκης, περιλαμβάνουν το πετρέλαιο, το φυσικό αέριο και τα στερεά καύσιμα, τα οποία αποτελούν σημαντικές πηγές ενέργειας, αλλά και τις σημαντικότερες πηγές εκπομπών διοξειδίου του άνθρακα.

(3) Υπάρχει εντούτοις ευρύ φάσμα ανανεώσιμων πηγών βιομάζας που μπορεί να χρησιμοποιηθεί για την παραγωγή βιοκαυσίμων, προερχόμενη από γεωργικά και δασοκομικά προϊόντα, κατάλοιπα και απόβλητα της δασοκομίας και του κλάδου των γεωργικών προϊόντων διατροφής. Επιπλέον, υπάρχει δυνατότητα να λαμβάνονται παραπροϊόντα πλούσια σε φυτική πρωτεΐνη που χρησιμοποιούνται ως ζωοτροφές.

(4) Ο τομέας των μεταφορών καλύπτει πλέον του 30% της τελικής κατανάλωσης ενέργειας στην Κοινότητα και διαρκώς επεκτείνεται - τάση η οποία θα συνεχιστεί παρακολουθούμενη από αντίστοιχη αύξηση των εκπομπών διοξειδίου του άνθρακα. Σε ποσοστά, η επέκταση αυτή θα είναι μεγαλύτερη στις υποψήφιες χώρες μετά την ένταξή τους στην Ευρωπαϊκή Ένωση.

(5) Σύμφωνα με τη λευκή βίβλο της Επιτροπής «Η ευρωπαϊκή πολιτική μεταφορών με ορίζοντα το έτος 2020: η ώρα των επιλογών» [5], οι εκπομπές CO2 που οφείλονται στον τομέα των μεταφορών αναμένεται να αυξηθούν κατά 50% στο διάστημα 1990-2010 και να φτάσουν σε 1113 εκατομ. τόνους. κύρια αιτία παραμένουν οι οδικές μεταφορές, στις οποίες αποδίδεται το 84% των εκπομπών CO2 εξαιτίας των μεταφορών. Με οικολογικούς όρους λοιπόν, η λευκή βίβλος ζητάει να μειωθεί η εξάρτηση των μεταφορών από το πετρέλαιο (98% σήμερα) με τη χρήση εναλλακτικών καυσίμων, όπως τα βιοκαύσιμα.

[5] COM(2001)370

(6) Η αύξηση της χρήσης βιοκαυσίμων στις μεταφορές εντάσσεται στη δέσμη μέτρων που απαιτούνται για συμμόρφωση προς το πρωτόκολλο του Κυότο, και σε τυχόν άλλη δέσμη μέτρων για την τήρηση περαιτέρω δεσμεύσεων.

(7) Η αύξηση της χρήσης βιοκαυσίμων στις μεταφορές, χωρίς να αποκλείονται άλλες εναλλακτικές λύσεις ορυκτών καυσίμων, συμπεριλαμβανομένου του υγραερίου κίνησης, είναι ένα από τα εργαλεία με τα οποία μπορεί η Κοινότητα να μειώσει την ενεργειακή της εξάρτηση και να επηρεάσει τη συνολική αγορά καυσίμων του τομέα των μεταφορών, συνεπώς και την ασφάλεια του ενεργειακού εφοδιασμού μεσοπρόθεσμα και μακροπρόθεσμα.

(8) Η τεχνολογία παραγωγής βιοκαυσίμων είναι πολύ προηγμένη, με αποτέλεσμα να είναι δυνατή η χρήση καυσίμου αναμεμειγμένου με βιοκαύσιμο σε αναλογία 5% στους κινητήρες των οχημάτων που κυκλοφορούν σήμερα στην Κοινότητα, χωρίς κανένα πρόβλημα. Οι πιο πρόσφατες τεχνολογικές εξελίξεις καθιστούν δυνατή την πρόσμειξη υψηλότερων ποσοστών βιοκαυσίμου. Σε μερικές χώρες χρησιμοποιούνται ήδη μείγματα με ποσοστσ βιοκαυσίμου 10% ή υψηλότερο.

(9) Η ερευνητική πολιτική των κρατών μελών σχετικά με την αυξημένη χρήση βιοκαυσίμων πρέπει να καλύπτει, όταν αυτό είναι τεχνικώς δυνατό και ακίνδυνο, τη χρήση βιοκαυσίμων που αναμειγνύονται με κηροζίνη, για τις αεροπορικές κυρίως μεταφορές.

(10) Οι δεσμευμένοι στόλοι οχημάτων προσφέρουν ευρύ πεδίο για έρευνα και σταδιακή καθιέρωση των βιοκαυσίμων. παρέχουν επίσης τη δυνατότητα χρησιμοποίησης βιοκαυσίμου σε υψηλή συγκέντρωση. Υπάρχουν πόλεις όπου οι δεσμευμένοι στόλοι λειτουργούν ήδη με αμιγή βιοκαύσιμα τα οποία συμβάλλουν σε βελτίωση της ποιότητας του ατμοσφαιρικού αέρα στις πόλεις. Καύσιμα περιεκτικότητας σε βιοκαύσιμο μεγαλύτερης από 5% τα οποία διατίθενται προς πώληση πρέπει να φέρουν σαφή σχετική ένδειξη.

(11) Η προώθηση της χρήσης βιοκαυσίμων στις μεταφορές δεν είναι παρά ένα βήμα προς την αποτελεσματικότερη χρήση της βιομάζας, το οποίο θα συμβάλει στην περαιτέρω ανάπτυξη των βιοκαυσίμων, και μάλιστα του υδρογόνου, μελλοντικά.

(12) Η ερευνητική πολιτική των κρατών μελών σχετικά με την αυξημένη χρήση των βιοκαυσίμων πρέπει να καλύπτει σε μεγάλο βαθμό και το υδρογόνο και να προωθεί τη χρήση του ως μέρος του έκτου προγράμματος πλαισίου έρευνας και τεχνολογικής ανάπτυξης.

(13) Νέοι τύποι καυσίμων, για να κερδίσουν την ευρύτερη αποδοχή πελατών και κατασκευαστών αυτοκινήτων και συνεπώς να διεισδύσουν στην αγορά, θα πρέπει να συμμορφώνονται προς αναγνωρισμένα τεχνικά πρότυπα. Τα τεχνικά πρότυπα αποτελούν επίσης τη βάση για τις απαιτήσεις που αφορούν τις εκπομπές ρύπων και την παρακολούθηση αυτών. Για νέους τύπους καυσίμων ενδέχεται να μην είναι εύκολη η συμμόρφωση προς τα ισχύοντα τεχνικά πρότυπα, τα οποία σε μεγάλο βαθμό έχουν μελετηθεί για συμβατικά ορυκτά καύσιμα. Η Επιτροπή και οι φορείς τυποποίησης πρέπει να παρακολουθούν τις εξελίξεις και να συμμετέχουν ενεργά στην αναπροσαρμογή και ανάπτυξη προτύπων για την καθιέρωση νέων τύπων καυσίμων, με τήρηση των περιβαλλοντικών απαιτήσεων.

(14) Η βιοαιθανόλη και το βιοντίζελ, χρησιμοποιούμενα σε καθαρή μορφή ή σε μείγμα, πρέπει να ανταποκρίνονται σε ποιοτικά πρότυπα που θα εξασφαλίζουν βέλτιστες επιδόσεις των κινητήρων. Επομένως, η ευρωπαϊκή επιτροπή τυποποίησης (CEN) πρέπει να θεσπίσει πρότυπα για ολόκληρη την Κοινότητα.

(15) Η προώθηση της χρήσης βιοκαυσίμων σε ένα πλαίσιο εφαρμογής αειφόρων καλλιεργητικών και δασοκομικών πρακτικών οι οποίες προβλέπονται στους κανόνες της κοινής γεωργικής πολιτικής θα δημιουργήσει νέες ευκαιρίες για αειφόρο αγροτική ανάπτυξη στο πλαίσιο μιας κοινής γεωργικής πολιτικής που θα προσαρμόζεται περισσότερο με την κοινοτική αγορά και θα σέβεται τη ζωή στην ύπαιθρο και τον πολυλειτουργικό χαρακτήρα του γεωργικού τομέα. Η καλλιέργεια φυτών με σκοπό την παραγωγή βιοκαυσίμων πρέπει να ενταχθεί στα τρέχοντα καλλιεργητικά προγράμματα, σύμφωνα με την αρχή της αμειψισποράς, και δεν θα πρέπει να οδηγεί στη δημιουργία συστημάτων μονοκαλλιέργειας. Ο πολυλειτουργικός ρόλος της γεωργίας θα ενεργοποιηθεί, με αποτέλεσμα τη δημιουργία θέσεων απασχόλησης στην ύπαιθρο. Ως εγγύηση για τις αειφόρες καλλιεργητικές πρακτικές, πρέπει να καθοριστεί ένα σύνολο σαφών περιβαλλοντικών κριτηρίων για την παραγωγή υγρών βιοκαυσίμων.

(16) Σε ψηφίσματα της 8ης Ιουνίου 1998 [6] και της 5ης Δεκεμβρίου 2000, το Συμβούλιο συντασσόταν με τη στρατηγική και το σχέδιο δράσης της Επιτροπής για τις ανανεώσιμες πηγές ενέργειας και ζητούσε ειδικά μέτρα για τον κλάδο των βιοκαυσίμων.

[6] ΕΕ C 198, 24.6.1998, σ. 1

(17) Στην πράσινη βίβλο της Επιτροπής «Προς μια ευρωπαϊκή στρατηγική για την ασφάλεια του ενεργειακού εφοδιασμού» [7] τίθεται στόχος να έχουν αντικατασταθεί μέχρι το 2020 τα συμβατικά καύσιμα στις οδικές μεταφορές με εναλλακτικά καύσιμα.

[7] COM(2000)769 τελικό

(18) Τα εναλλακτικά καύσιμα τότε μόνο θα διεισδύσουν στην αγορά εάν διαδοθούν ευρέως και γίνουν ανταγωνιστικά.

(19) Σε ψήφισμα της 18ης Ιουνίου 1998, [8] το Ευρωπαϊκό Κοινοβούλιο ζητούσε να αυξηθεί σε 2% και στη διάρκεια μιας πενταετίας το μερίδιο αγοράς των βιοκαυσίμων με τη βοήθεια δέσμης μέτρων, μεταξύ των οποίων φορολογικές απαλλαγές, οικονομική ενίσχυση υπέρ της μεταποιητικής βιομηχανίας και καθιέρωση υποχρεωτικού ποσοστού βιοκαυσίμων για τις εταιρείες υγρών καυσίμων.

[8] ΕΕ C 210, 06.7.1998, σ. 215

(20) Η βέλτιστη μέθοδος αύξησης του μεριδίου των βιοκαυσίμων στις εθνικές αγορές και την κοινοτική εξαρτάται από το κατά πόσον υπάρχουν διαθέσιμοι πόροι και πρώτες ύλες, από τις εθνικές πολιτικές και την κοινοτική πολιτική προώθησης των βιοκαυσίμων και από φορολογικές ρυθμίσεις.

(21) Οι εθνικές πολιτικές προώθησης της χρήσης των βιοκαυσίμων δεν θα πρέπει να οδηγούν σε απαγόρευση της ελεύθερης διακίνησης καυσίμων που ανταποκρίνονται σε εναρμονισμένες περιβαλλοντικές προδιαγραφές όπως αυτές προβλέπονται στην κοινοτική νομοθεσία.

(22) Η προώθηση της παραγωγής και χρήσης βιοκαυσίμων θα συμβάλει σε μείωση της ενεργειακής εξάρτησης και της εκπομπής αερίων του φαινομένου του θερμοκηπίου. Επιπλέον, τα βιοκαύσιμα μπορούν να χρησιμοποιούνται στα ήδη υπάρχοντα οχήματα και να πωλούνται μέσω του ισχύοντος συστήματος διακίνησης καυσίμων. Επομένως, δεν θα χρειαστεί να γίνουν δαπανηρές επενδύσεις για υποδομή ή για νέο σχεδιασμό κινητήρων.

(23) Εφόσον ο στόχος της προτεινόμενης δράσης - που είναι η καθιέρωση γενικών αρχών βάσει των οποίων θα προβλέπεται ένα ελάχιστο ποσοστό βιοκαυσίμων για εμπορία και διανομή - δεν μπορεί, ακριβώς λόγω του εύρους της δράσης, να επιτευχθεί επαρκώς σε επίπεδο κρατών μελών, και συνεπώς μπορεί να επιτευχθεί καλύτερα σε κοινοτικό επίπεδο, η Κοινότητα έχει τη δυνατότητα να υιοθετήσει μέτρα σύμφωνα με την αρχή της επικουρικότητας κατά την έννοια του άρθρου 5 της συνθήκης. Σύμφωνα με την αρχή της αναλογικότητας, κατά την έννοια του ίδιου άρθρου, η παρούσα οδηγία δεν υπερβαίνει όσα κρίνονται απαραίτητα για την επίτευξη του στόχου.

(24) Πρέπει να προωθείται η έρευνα και τεχνολογική ανάπτυξη σχετικά με την αειφορία των βιοκαυσίμων.

(25) Η αυξανόμενη χρήση των βιοκαυσίμων πρέπει να συνοδεύεται από λεπτομερή ανάλυση περιβαλλοντικών, οικονομικών και κοινωνικών επιπτώσεων, ώστε να κριθεί κατά πόσον είναι σκόπιμο να αυξηθεί η αναλογία των βιοκαυσίμων ως προς τα συμβατικά καύσιμα.

(26) Πρέπει να προβλεφθεί η δυνατότητα ταχείας προσαρμογής του πίνακα βιοκαυσίμων, του ποσοστού της ανανεώσιμης συνιστώσας και του χρονοδιαγράμματος εισαγωγής των βιοκαυσίμων στην αγορά καυσίμων του τομέα των μεταφορών προς την τεχνική πρόοδο και τα αποτελέσματα μιας μελέτης περιβαλλοντικών επιπτώσεων της πρώτης φάσης εισαγωγής. Σχετικά, πρέπει επίσης να υπάρξει ενδιαφέρον και για άλλα βιοκαύσιμα, όπως αμιγή φυτικά έλαια ψυχρής πίεσης (π.χ. κραμβέλαιο), που μπορούν να παράγονται με οικολογικό τρόπο και των οποίων τα παραπροϊόντα περιέχουν πρωτεΐνες και χρησιμοποιούνται ως ζωοτροφές. Πρέπει επίσης να ληφθούν υπόψη και άλλα εναλλακτικά καύσιμα, όπως το υγραέριο (LPG), το υγροποιημένο φυσικό αέριο(LNG), ο διμεθυλαιθέρας (DME) και το συμπιεσμένο φυσικό αέριο (CNG), που χρησιμοποιούνται ήδη στην αγορά καυσίμων του τομέα των μεταφορών.

(27) Πρέπει να ληφθούν μέτρα ώστε σύντομα να θεσπιστούν ποιοτικά πρότυπα για τα βιοκαύσιμα κίνησης, τόσο ως αμιγή βιοκαύσιμα όσο και ως συστατικά συμβατικών καυσίμων. Μολονότι το βιοαποικοδομήσιμο κλάσμα αποβλήτων είναι μια χρήσιμη πηγή βιοκαυσίμων, κατά τη θέσπιση του ποιοτικού προτύπου πρέπει να λαμβάνονται υπόψη τυχόν ρυπαντικές ουσίες μέσα στα απόβλητα, ώστε να αποτρέπονται βλάβες των οχημάτων από ορισμένα συστατικά ή/και υψηλότερες εκπομπές αέριων ρύπων.

(28) Η προώθηση των βιοκαυσίμων πρέπει να συμβαδίζει με την ασφάλεια του εφοδιασμού, την εκπλήρωση των περιβαλλοντικών στόχων καθώς και άλλων συναφών στόχων και μέτρων σε κάθε κράτος μέλος.

(29) Επειδή η χρήση βιοκαυσίμων σε συγκέντρωση πάνω από ορισμένο όριο προϋποθέτει ειδική προσαρμογή των οχημάτων προς αποφυγή τεχνικών προβλημάτων και προβλημάτων ασφάλειας, στα σημεία παράδοσης και διανομής θα πρέπει να υπάρχουν ευκρινείς ενδείξεις τόσο για τα αμιγή βιοκαύσιμα όσο και για μείγματα βιοκαυσίμου όταν η συγκέντρωση του τελευταίου μέσα στο μείγμα υπερβαίνει το ανώτατο όριο που μπορούν να ανεχθούν τα σημερινά οχήματα.

(30) Η ανάγκη για βιοκαύσιμα στις κοινοτικές χώρες, συνεπώς και σε άλλες χώρες, μπορεί να ανοίξει μια καινούργια αγορά καινοτόμων γεωργικών προϊόντων.

(31) Δεδομένου ότι για την εφαρμογή της παρούσας οδηγίας απαιτούνται γενικά μέτρα κατά την έννοια του άρθρου 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [9], αυτά πρέπει να θεσπίζονται σύμφωνα με την κανονιστική διαδικασία του άρθρου 5 της εν λόγω απόφασης,

[9] ΕΕ L 184, 17.7.1999, σ. 23

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η παρούσα οδηγία προβλέπει ένα ελάχιστο ποσοστό βιοκαυσίμων σε αντικατάσταση του ντίζελ ή της βενζίνης για τις ανάγκες των μεταφορών σε κάθε κράτος μέλος.

Άρθρο 2

1. Για τους σκοπούς της παρούσας οδηγίας, ισχύουν οι κάτωθι ορισμοί:

α) «βιοκαύσιμα»: υγρό ή αέριο καύσιμο για τις μεταφορές, το οποίο παράγεται από βιομάζα.

β) «βιομάζα»: το βιοαποικοδομήσιμο κλάσμα προϊόντων, αποβλήτων και καταλοίπων της γεωργίας (συμπεριλαμβάνονται φυτικές και ζωικές ουσίες), της δασοκομίας και συναφών με αυτές βιομηχανικών κλάδων, καθώς και το βιοαποικοδομήσιμο κλάσμα βιομηχανικών και αστικών αποβλήτων.

γ) «ενεργειακό περιεχόμενο»: είναι η χαμηλότερη θερμιδική αξία ενός καυσίμου.

2. Θεωρούνται βιοκαύσιμα ιδιαιτέρως τα προϊόντα που απαριθμούνται στο Μέρος Α του παραρτήματος.

Άρθρο 3

1. Τα κράτη μέλη μεριμνούν ώστε το ελάχιστο ποσοστό βιοκαυσίμων που πωλούνται στις αγορές τους, υπολογιζόμενο βάσει του ενεργειακού περιεχομένου, να είναι 2% επί του συνόλου της βενζίνης και του ντίζελ που θα έχει πωληθεί στις αγορές τους μέχρι 31 Δεκεμβρίου 2005 για τις ανάγκες των μεταφορών, και ότι αυτό το μερίδιο αυξάνεται σύμφωνα με το χρονοδιάγραμμα του μέρους Β του παραρτήματος.

2. Τα κράτη μέλη υποβάλλουν στην Επιτροπή λεπτομερή έκθεση σχετικά με τις περιβαλλοντικές επιπτώσεις των προβλεπόμενων μέτρων και ανάλυση των δαπανών. Η έκθεση θα πρέπει να καλύπτει τουλάχιστον τα κάτωθι στοιχεία:

- χρήσεις γης

- βαθμός έντασης της καλλιέργειας

- χρήση φυτοφαρμάκων

- προστασία των υδάτινων ροών

- ενεργειακή αποδοτικότητα

- δυνητική εκπομπή αερίων του φαινομένου του θερμοκηπίου.

Η έκθεση τίθεται στη διάθεση του ευρύτερου κοινού.

3. Τα κράτη μέλη μπορούν να προωθούν την τεχνολογική εξέλιξη της παραγωγής καυσίμων και των εταιρειών που εμπλέκονται στην παραγωγή, χρησιμοποιώντας πόρους που προβλέπονται για χρηματοδότηση της έρευνας, του περιβάλλοντος και της περιφερειακής ανάπτυξης.

4. Τα βιοκαύσιμα μπορούν να διατίθενται ως:

α) αμιγή βιοκαύσιμα ή σε υψηλή συγκέντρωση μέσα σε παράγωγα υδρογονανθράκων, ανταποκρινόμενα σε ειδικά ποιοτικά πρότυπα για τις μεταφορές.

β) βιοκαύσιμα που προστίθενται σε παράγωγα υδρογονανθράκων βάσει των ενδεδειγμένων ευρωπαϊκών προτύπων τα οποία περιγράφουν τις τεχνικές προδιαγραφές καυσίμων του τομέα των μεταφορών (EN 228 and EN 590).

γ) υγρά προερχόμενα από βιοκαύσιμα - όπως το ETBE (αιθυλοτριβουτυλαιθέρας) - το ποσοστό βιοκαυσίμου των οποίων προσδιορίζεται στο Μέρος Α του παραρτήματος.

5. Τα κράτη μέλη παρακολουθούν τις επιπτώσεις της χρήσης βιοκαυσίμων αναμεμειγμένων σε συγκέντρωση άνω του 5% με ντίζελ, σε οχήματα που δεν έχουν υποστεί κατάλληλες μετατροπές και, όπου ενδείκνυται, λαμβάνουν μέτρα συμμόρφωσης προς την κοινοτική νομοθεσία που διέπει τις εκπομπές ρύπων.

6. Τα κράτη μέλη δίνουν προτεραιότητα στην προώθηση της χρήσης βιοκαυσίμων στις συγκοινωνίες.

7. Κατά τη θέσπιση μέτρων, τα κράτη μέλη συνεκτιμούν το συνολικό περιβαλλοντικό ισοζύγιο των διαφόρων τύπων βιοκαυσίμων και δίνουν προτεραιότητα στην προώθηση όσων βιοκαυσίμων παρουσιάζουν πολύ ικανοποιητικό περιβαλλοντικό ισοζύγιο.

Άρθρο 4

1. Το αργότερο έως την 1η Ιουλίου εκάστου έτους, τα κράτη μέλη υποβάλλουν στην Επιτροπή έκθεση σχετικά με τα μέτρα που λαμβάνουν για να εξασφαλιστεί συμμόρφωση προς τους στόχους του άρθρου 3 και του μέρους Β του παραρτήματος, σχετικά με τις συνολικές πωλήσεις καυσίμων για τις μεταφορές και το μερίδιο των βιοκαυσίμων στις πωλήσεις του προηγούμενου έτους. Η πρώτη έκθεση θα υποβληθεί το αργότερο την 1η Ιουλίου 2004.

2. Τα κράτη μέλη ενημερώνουν τους καταναλωτές μέσω δημόσιων φορέων για τις δυνατότητες χρήσης βιοκαυσίμων.

3. Το αργότερο μέχρι 31 Δεκεμβρίου 2006, και κάθε δύο χρόνια στη συνέχεια, λαμβάνοντας υπόψη την έκθεση του άρθρου 3 παράγραφος 2, η Επιτροπή εκπονεί έκθεση αξιολόγησης με αποδέκτες το Ευρωπαϊκό Κοινοβούλιο και το Συμβούλιο σχετικά με την πρόοδο που σημειώθηκε στα κράτη μέλη ως προς τη χρήση βιοκαυσίμων, σχετικά με τις οικονομικές πτυχές και τις περιβαλλοντικές επιπτώσεις της τρέχουσας κατάστασης και με τυχόν άνοδο του μεριδίου των βιοκαυσίμων.

Προς τούτο, η Επιτροπή καταστρώνει ειδική μελέτη περιβαλλοντικών επιπτώσεων όπου περιλαμβάνεται εκτενής ανάλυση κύκλου του καυσίμου για τη χρήση του βιοκαυσίμου. Στην έκθεση, η Επιτροπή δίνει έμφαση σε περιβαλλοντικά ζητήματα, και μάλιστα μεταβολές της ποιότητας του νερού, διάβρωση του εδάφους, χρήση εισροών/φυτοφαρμάκων, διατήρηση φυσικών ενδιαιτημάτων, χλωρίδας και πανίδας, καθώς και στις συνέπειες μεταβολών που συνδέονται με την παραγωγή της βιομάζας, άρα εμμέσως με τα βιοκαύσιμα.

Η έκθεση μπορεί επίσης να εξετάζει το ενδεχόμενο εισαγωγής ενός επιλεκτικού φόρου επί των διαφόρων τύπων βιοντίζελ με κριτήρια περιβαλλοντικά. Βάσει της έκθεσης, η Επιτροπή προτείνει στο Ευρωπαϊκό Κοινοβούλιο και το Συμβούλιο, κατά περίπτωση, νέους στόχους για τα βιοκαύσιμα σύμφωνα με το άρθρο 3, πιθανώς εισάγοντας ελάχιστο ποσοστό πρόσμειξης.

4. Τελικά προϊόντα βιοντίζελ που προορίζονται για καύσιμα και παράγονται με εστεροποίηση λιπαρών οξέων ανταποκρίνονται προς τα πρότυπα pr EN 14214 της ευρωπαϊκής επιτροπής τυποποίησης για μεθυλεστέρες λιπαρών οξέων (FAME) για κινητήρες ντίζελ.

Άρθρο 5

Για τυχόν τροποποιήσεις προσαρμογής του παραρτήματος προς την τεχνική πρόοδο ακολουθείται η διαδικασία του άρθρου 6 παράγραφος 2.

Σε ό,τι αφορά το χρονοδιάγραμμα του Μέρους Β του παραρτήματος και τις τροποποιήσεις του, ακολουθείται η διαδικασία του άρθρου 6 παράγραφος 2 ενώ παράλληλα λαμβάνονται υπόψη οι τεχνικές εξελίξεις στην τεχνολογία βιοκαυσίμων, η διείσδυση στην αγορά και οι εφαρμογές στα μέσα μεταφοράς.

Για τροποποιήσεις του παραρτήματος κατά την έννοια των δύο προηγούμενων εδαφίων, καθορίζονται περιβαλλοντικά κριτήρια χρήσης των βιοκαυσίμων.

Με βάση τις πληροφορίες που γνωστοποιούν τα κράτη μέλη κατά την έννοια του άρθρου 4 παράγραφος 1, η Επιτροπή έχει τη δυνατότητα να απαλλάσσει από την υποχρέωση επίτευξης των στόχων όσα κράτη μέλη αντιμετωπίζουν σχετικές δυσχέρειες, και εφόσον ζητηθεί από τα ίδια. Η διάρκεια της απαλλαγής δεν μπορεί να υπερβαίνει τη διετία.

Ως προϋπόθεση για μια τέτοια απαλλαγή, τα κράτη μέλη παρουσιάζουν στην Επιτροπή ένα σχέδιο δράσης που θα εμφαίνει σε τι βαθμό θα έχουν επιτευχθεί οι προβλεπόμενοι στόχοι με τη λήξη της προθεσμίας απαλλαγής. Κάθε κράτος μέλος μόνο μία φορά έχει δικαίωμα σε μια τέτοια απαλλαγή.

Άρθρο 6

1. Η Επιτροπή επικουρείται από την επιτροπή του άρθρου 4 παράγραφος 2 της απόφασης 1999/21/EC Ευρατόμ [10] του Συμβουλίου.

[10] ΕΕ L 7, 13.01.1999, σ.16

2. Σε περίπτωση αναφοράς στο παρόν εδάφιο, ακολουθείται η κανονιστική διαδικασία του άρθρου 5 της απόφασης 1999/468/ΕΚ, και σε συμμόρφωση προς τα άρθρα 7 και 8 της τελευταίας.

3. Η προθεσμία που προβλέπεται στο άρθρο 5 παράγραφος 6 της απόφασης 1999/468/ΕΚ είναι τρεις μήνες.

Άρθρο 7

1. Το αργότερο μέχρι 31 Δεκεμβρίου 2004, τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που κρίνονται αναγκαίες για συμμόρφωση με την παρούσα οδηγία, και ενημερώνουν αμέσως την Επιτροπή σχετικά.

Οι διατάξεις που θεσπίζονται κατά το προηγούμενο εδάφιο περιέχουν παραπομπή στην παρούσα οδηγία ή συνοδεύονται από την παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

2. Τα κράτη μέλη κοινοποιούν στην Επιτροπή τις διατάξεις εθνικού δικαίου τις οποίες εκδίδουν στο πλαίσιο της παρούσας οδηγίας.

Άρθρο 8

Η παρούσα οδηγία αρχίζει να ισχύει την εικοστή ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 9

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

H Πρόεδρος Ο Πρόεδρος

ΠΑΡΑΡΤΗΜΑ

A. παραδειγματα πιθανων βιοκαυσιμων και ποσοστο ανανεωσιμησ συνιστωσασ

"Βιοαιθανόλη": αιθανόλη παραγόμενη από βιομάζα ή/και από το βιοαποικοδομήσιμο κλάσμα αποβλήτων, για να χρησιμοποιηθεί ως βιοκαύσιμο.

"Βιοντίζελ": υγρό καύσιμο ποιότητας ντίζελ παραγόμενο από βιομάζα (συμπεριλαμβάνονται ζωικά λίπη και βόειο στέαρ από μονάδες επεξεργασίας ζωικών παραπροϊόντων ή χρησιμοποιημένα τηγανισμένα έλαια) σύμφωνα με το πρότυπο pr EN 14214 για μεθυλεστέρες λιπαρών οξέων (FAME), για να χρησιμοποιηθεί ως βιοκαύσιμο.

"βιοαέριο": καύσιμο αέριο παραγόμενο κατά την αναερόβια ζύμωση βιομάζας ή/και βιοαποικοδομήσιμου κλάσματος αποβλήτων, το οποίο μπορεί να καθαριστεί μέχρις ότου αποκτήσει ποιότητα φυσικού αερίου για να χρησιμοποιηθεί ως βιοκαύσιμο.

"βιομεθανόλη": μεθανόλη παραγόμενη από βιομάζα ή/και από το βιοαποικοδομήσιμο κλάσμα αποβλήτων, για να χρησιμοποιηθεί ως βιοκαύσιμο.

"βιοδιμεθυλαιθέρας": διμεθυλαιθέρας παραγόμενος από βιομάζα ή/και από το βιοαποικοδομήσιμο κλάσμα αποβλήτων, για να χρησιμοποιηθεί ως βιοκαύσιμο.

"Βιοϋδρογόνο": υδρογόνο παραγόμενο από βιομάζα ή/και από το βιοαποικοδομήσιμο κλάσμα αποβλήτων, για να χρησιμοποιηθεί ως βιοκαύσιμο.

"βιοΕΤΒΕ (αιθυλοτριβουτυλαιθέρας)": ΕΤΒΕ παραγόμενος από βιοαιθανόλη.

Το ποσοστό όγκου του βιοΕΤΒΕ που υπολογίζεται ως βιοκαύσιμο είναι 45%.

B. Ελάχιστη ποσοτητα βιοκαυσιμου που πωλειται ως ποσοστο πωλουμενησ βενζινησ και πωλουμενου ντιζελ

>ΘΕΣΗ ΠIΝΑΚΑ>